KNM Bergen
Store norske leksikon,Samfunn,Forsvar og sikkerhet,Våpen og militært materiell,Marinefartøy,Jagere
KNM Bergen var et norsk krigsskip av typen jager av den britiske C-klassen. Jageren ble brukt av den norske marinen fra 1946 til 1967.
Historie KNM Bergen ble opprinnelig sjøsatt under navnet HMS Cromwell 6. august 1945, og var en av i alt fire jagere av samme klasse overtatt av den norske marine i 1946. KNM Bergen ble i 1961 og 1962 brukt for evaluering av antiubåtvåpenet Terne. 10. november 1965 gikk fire av mannskapet tapt etter å ha blitt skylt på sjøen under en storm i Irskesjøen. Jageren ble tatt ut av bruk i 1967. De andre norske jagerne i C-klassen var KNM Oslo, KNM Stavanger og KNM Trondheim. Navnet KNM Bergen var også brukt på en av fregattene i Oslo-klassen, som var i bruk fra 1967 til 2007. Spesifikasjoner KNM Bergen var utstyrt med dampturbiner som drev to propeller, med en ytelse på 40 000 akselhestekrefter. Jagerens utrustning bestod av fire 4,5-tommers kanoner, seks 40-millimeter kanoner, to 20-millimeter luftvernkanoner, fire torpedorør og synkeminer  Deplasement: 2640 tonn fullt utrustet Lengde: 110,00 meter Toppfart: 36 knop Mannskap: 241 Les mer i Store norske leksikon jager Norges forsvar fra 1945 til 1991